
Hogyan gondolkoznak mai magyar egyetemisták? - Médiaklíma, médiatér, médiahasználat és közélet a tudományos médiahatáselméletek tükrében

A technikai környezet folyamatos változása, a médiahasználati trendek rohamos cserélődés miatt sokakban felmerülhet a kérdés, a klasszikus médiaelméletek aktualitásukat veszítették-e vagy alkalmazhatóak a médiakörnyezet, a közbeszéd és a politikai klíma vizsgálatára?
Tanulmányomban kvalitatív és kvantitatív módszerekkel próbáltam igazolni validitását négy, általam választott elméletnek: a napirend kijelölésnek, a használat-kielégülésnek, a hallgatási spirálnak és a szelektív észlelésnek.
A kutatás első felében végzett 8 interjú után egyértelművé vált, hogy a klasszikus elméletek modern kiegészítései igaznak bizonyultak, vagyis, az egyén, az egyes társadalmi rétegek, kulturális környezet torzító hatással vannak ezek alapvető megállapításaira, ám nagy vonalakban így is igazolást nyertek alaptéziseim.
Az interjúk tapasztalatai, és a felhasznált szakirodalom alapján elkészített 112 fős kvantitatív kutatás már sokkal egyértelműbben kirajzolta a médiaelméletek szabta keretek. Bár mintám nem volt reprezentatív, az ország 47 egyetemét tekintve 21-ből érkezett kitöltőm. A három legtöbb válasz egy vidéki, egy városi és egy egyházi egyetemről kaptam, vagyis változatos környezetből érkező diákoktól.
Ezek az eredmények tovább erősítették meglévő adataimat: a napirend és a szelektív észlelés szintjei láthatóvá váltak, a hallgatási spirál tükrözte a friss kutatások által említett polarizációt és véleményklímát, míg a használat-kielégülés modell árnyaltabbá vált a tudatos médiahasználat tükrében, vagyis ez a csoport dominánsan információszerzésre használja a médiát, a szórakozással szemben.
Ám a dolgozat igazi kihívását a médiakörnyezet és a politikai klíma jellemzése jelentette az elméleteken keresztül. A kérdőív alapján megbizonyosodhattam, hogy bár a csoport nagy része pártszimpátia szempontjából semlegesnek vallotta magát, a korrelációk azt bizonyították, a kormánykritikus fősodorhoz tendálnak; információikat főként a nem kormánypárti médiumokból szereznek. Ennek ellenére politikai üzeneteket nagyrészt a kormánypárti közegből tudtak idézni. Ebből arra következtettem, hogy a vizsgált, egyetemista réteg szószólóit a nagyrészük által inkompetensnek tartott politikai erőkkel szemben a nem kormánypárti médiumok kapuőrei személyesítik meg.
Hozzá kell tennem, mivel nem reprezentatív mintával dolgoztam, ezért ugyanezekkel a kérdésekkel, más kitöltőkkel lehetséges, hogy más eredményt kaptam volna az elemzés során, ezért érdemes lenne más hallgatókkal is kitöltetni a kérdőívet.



